Depressie kan bedrieglik wees - www.bybelkennis.co.za
Depressie is dikwels bedrieglik. Donker wolke pak saam en hang oor jou; jy voel gedurig ongemaklik. Soms is dit reaktief – jou reaksie op negatiewe gebeure of omstandighede; dikwels is daar geen oorsaak nie. Jy wonder net: Waarheen het al die vreugde verdwyn?
Randy Alcorn, bekende skrywer, het self deur sulke donker periodes gegaan. Sy woord van hoop is: God is met jou ook daar in jou depressie. Moenie wag tot die depressie eers verby is voor jy vir God soek nie. Hy wag nie vir jou om eers jou depressie af te skud voordat Hy die pad saam met jou sal loop nie – Hy wil saam met jou loop midde in jou depressie.
Tydens die periodes van depressie het Alcorn geleer om op God se genademiddels – die Bybel, gebed en die ondersteuning van medegelowiges – te leun. Terselfdertyd moet jy aan al God se beloftes nadink – veral dié in Romeine 8: Maar in al hierdie dinge is ons meer as oorwinnaars deur Hom wat vir ons liefhet (vers37); Wie kan ons van die liefde van Christus skei (vers 35).
Alcorn gee ook leiding aan diegene wat mense met depressie bystaan. Moenie die oorsake oorvereenvoudig nie en moenie met ‘n lesing begin nie. Van die bekendste gelowiges het deur die diepste depressie geloop – soos Charles Spurgeon. Wees geduldig; bewys liefde; luister; woorde gevul met genade. Hierdie is almal instrumente van God wat met groot vrug gebruik kan word om genade te betoon in een van die lewe se aakligste seisoene.
Laaste 30 Dae: 18,397
Laaste 365 Dae: 363,015